
Spēkā no 01.06.2007.
Publicēts laikrakstā "Latvijas Vēstnesis" Nr. 78   16.05.2007.

2007. gada 2. maijā
          Noteikumi Nr. 69
Rīgā    







                      (prot. Nr. 19  11. p.)
Privāto pensiju fondu ceturkšņa pārskatu sagatavošanas noteikumi 
Izdoti saskaņā ar likuma "Par privātajiem pensiju fondiem" 25. panta piekto daļu un 28. panta sesto daļu
I. Vispārīgie jautājumi 

1. Noteikumi ir izstrādāti, lai iegūtu informāciju uzraudzības veikšanai, kā arī Finanšu kontu pārskata, Maksājumu bilances un EUROSTAT statistiskā pārskata sagatavošanai. 

2. Noteikumi nosaka privātā pensiju fonda (tālāk tekstā – pensiju fonds) ceturkšņa pārskatu saturu, formu un iesniegšanas kārtību.

3. Pensiju fonds atbilstoši šo noteikumu prasībām sagatavo šādus pārskatus:

3.1. "Pensiju fonda bilances pārskatu" (UPDK 0651180; 1. pielikums);

3.2. "Pensiju fonda peļņas vai zaudējumu aprēķinu" (UPDK 0651271; 2. pielikums); 

3.3. "Atsevišķu pensiju fonda bilances pārskata pozīciju izvērsumu" (UPDK 0651184; 3. pielikums);

3.4. "Pārskatu par pensiju plānu aktīviem un saistībām" (UPDK 0651186; 4. pielikums). 

4. Pensiju fonds, kurš piedāvā noteikto iemaksu plānu ar garantētu ienesīgumu vai noteikto izmaksu plānu vai pensiju plānā paredz biometrisko risku segumu (tālāk tekstā – noteikto izmaksu pensiju plāni), sagatavo 3. punktā minētos pārskatus un:

4.1. "Pensiju fonda pārskatu par pensiju tehnisko rezervju segumu ar aktīviem" (UPDK 0651281; 5. pielikums); 

4.2. "Pensiju fonda pārskatu par pensiju tehnisko rezervju un pensiju tehnisko rezervju seguma termiņstruktūru" (UPDK 0651282; 6. pielikums);

4.3. "Pensiju fonda pārskatu par pensiju tehnisko rezervju saskaņošanu pa valūtām" (UPDK 0651283; 7. pielikums);

4.4."Pārskatu par pensiju fonda pašu līdzekļiem un maksātspējas prasību izpildi" (UPDK 0651284; 8. pielikums).

5. Pensiju fonds par katru reģistrēto pensiju plānu sagatavo šādus pārskatus:

5.1. "Pensiju plāna neto aktīvu pārskatu" (UPDK 0651189; 9. pielikums);

5.2. "Pensiju plāna neto aktīvu kustības pārskatu" (UPDK 0651193; 10. pielikums);

5.3. "Pensiju plāna ieguldījumu portfeļa pārskatu" (UPDK 0651285; 11. pielikums);

5.4. "Pārskatu par pensiju plāna atklātajām ārvalstu valūtu pozīcijām" (UPDK 0651270; 12. pielikums);

5.5. "Pārskatu par pensiju plāna aktīvu un saistību termiņstruktūru" (UPDK 0651190; 13. pielikums);

5.6. "Pārskatu par pensiju plāna dalībniekiem" (UPDK 0651194; 14. pielikums);

5.7. "Pārskatu par pensiju plāna dalībnieku vecuma struktūru un dalības stāžu" (UPDK 0651195; 15. pielikums).

6. Pensiju fonds, kurš pieņem iemaksas no citas dalībvalsts darba devēja un iesaistītā valsts ir noteikusi prasību pensiju plāna aktīvu un saistību saskaņošanai pa valūtām, par attiecīgo pensiju plānu sagatavo 5. punktā minētos pārskatus un "Pārskatu par pensiju plāna aktīvu un saistību saskaņošanu pa valūtām" (UPDK 0651286; 16. pielikums). 

7. Pārskatus sagatavo, ievērojot šādas prasības:

7.1. pārskatos lietojamā naudas vienība ir Latvijas Republikas naudas vienība;

7.2. valsts kodu norāda atbilstoši starptautiskajam standartam ISO 3166 "Valstu un to teritoriālā iedalījuma vienību nosaukumu kodi";

7.3. valūtu kodus norāda saskaņā ar starptautisko standartu ISO 4217 "Valūtu un resursu kodi";

7.4. starptautiskās institūcijas, kas nav reģistrētas kā vienas valsts rezidenti (Eiropas Rekonstrukcijas un attīstības banka, Eiropas Reģionālās attīstības fonds, Eiropas Investīciju banka, Starptautisko norēķinu banka u.c.), uzrāda pozīcijā "Pārējo emitentu vērtspapīri" ar nosacītu valsts kodu "66";

7.5. ailē "Emitenta vai garantētāja reģistrācijas valsts kods" norāda tās valsts kodu, kurā reģistrēts vērtspapīra emitents, vai gadījumos, kad saskaņā ar emisijas prospektu saistību izpildi uzņemas (garantē) cita komercsabiedrība, tās reģistrācijas (izcelsmes) valsts kodu;

7.6. ailē "Regulētā tirgus reģistrācijas valsts kods" norāda valsts (jebkuras no valstīm), kurā finanšu instruments iekļauts regulētā tirgū, kodu. Pozīcijā "Publiskā apgrozībā esošu atvērto ieguldījumu fondu ieguldījumu apliecības" šo aili neaizpilda, ja ieguldījumu apliecības nav iekļautas regulētā tirgū.

8. Noteikumos lietotie termini atbilst likumā "Par privātajiem pensiju fondiem", Finanšu un kapitāla tirgus komisijas (tālāk tekstā – Komisija) 19.05.2006. noteikumos Nr. 100 "Privāto pensiju fondu gada pārskata sagatavošanas noteikumi" un ar Latvijas Bankas padomes 12.07.2001. lēmumu Nr. 88/7 apstiprinātajos "Monetāro finanšu iestāžu mēneša bilances pārskata un pielikumu sagatavošanas noteikumos" lietotajiem terminiem.

9. Pārskatos iekļauto pozīciju saturs un novērtēšana atbilst Komisijas 19.05.2006. noteikumu Nr. 100 "Privāto pensiju fondu gada pārskata sagatavošanas noteikumi" prasībām, ja šajos noteikumos nav noteikts citādi.

II. Pārskatu sagatavošana 

10. "Pensiju fonda bilances pārskata" (1. pielikums) 2800. pozīcijā "Pensiju tehniskās rezerves, neto" atspoguļo pensiju fonda neto pensiju tehniskās rezerves noteikto izmaksu pensiju plāniem, kas aprēķinātas atbilstoši Komisijas 24.12.2004. noteikumiem Nr. 299 "Noteikumi par apdrošinātāju un privāto pensiju fondu tehnisko rezervju izveidošanu un aprēķināšanas metodēm".

11. "Pensiju fonda peļņas vai zaudējumu aprēķina" (2. pielikums) 12. pozīcijā "Izmaksas noteikto izmaksu pensiju plāniem" uzrāda pensiju fonda izmaksas noteikto izmaksu pensiju plāniem, lai nodrošinātu saistības papildpensiju izmaksai.

12. "Atsevišķu pensiju fonda bilances pārskata pozīciju izvērsumā" (3. pielikums) sniedz informāciju par pensiju fonda bilances pozīciju sektoriālo dalījumu, termiņstruktūru, ģeogrāfisko izvietojumu un prasību vai saistību pozīciju dalījumu pa valūtām. 

13. "Pārskatā par pensiju plānu aktīviem un saistībām" (4. pielikums) pensiju fonds sniedz informāciju par visu tā pārvaldīšanā esošo pensiju plānu prasību un saistību sektoriālo dalījumu, termiņstruktūru, ģeogrāfisko izvietojumu un dalījumu pa valūtām.

14. "Pensiju fonda pārskatu par pensiju tehnisko rezervju saskaņošanu pa valūtām" (7. pielikums) sagatavo, ievērojot Komisijas 26.04.2007. noteikumu Nr. 54 "Noteikumi par tehnisko rezervju un to seguma saskaņošanu pa valūtu veidiem" prasības. 

15. "Pārskatu par pensiju fonda pašu līdzekļiem un maksātspējas prasību izpildi" (8. pielikums) sagatavo atbilstoši Komisijas 26.10.2006. noteikumiem Nr. 187 "Privāto pensiju fondu maksātspējas normas un pašu līdzekļu aprēķināšanas noteikumi".

16. "Pensiju plāna neto aktīvu kustības pārskata" (10. pielikums) 201. pozīcijā "Pensiju fonda iemaksas" uzrāda no pensiju fonda saņemtās iemaksas, lai nodrošinātu noteikto izmaksu pensiju plānu saistības papildpensiju izmaksai.

17. "Pensiju plāna ieguldījumu portfeļa pārskatā" (11. pielikums) sniedz informāciju par pensiju plāna aktīvu ģeogrāfisko izvietojumu, kā arī sadala ieguldījumus regulētajā tirgū tirgotos finanšu instrumentos un pārējos finanšu instrumentos un ieguldījumos: 

17.1. pārskata 1. sadaļas "Kopsavilkums" pozīcijā "Ieguldījumu portfelis kopā" (pozīcijas kods 300) atsevišķi norāda ieguldījumus finanšu instrumentos, ko emitējušas:

17.1.1. ar pensiju fondu vienā koncernā esošas komercsabiedrības;

17.1.2. komercsabiedrības, kas ar pensiju fondu noslēgušas kolektīvās dalības līgumus;

17.1.3. ar iemaksu veicošo darba devēju vienā koncernā esošas komercsabiedrības;

17.1.4. pārējos koncernos esošas komercsabiedrības;

17.2. pārskata 3. sadaļas "Akcijas un citi vērtspapīri ar nefiksētu ienākumu" 5. ailē "Līdzdalība emitenta pamatkapitālā" uzrāda pensiju plāna īpašumā esošo attiecīgā emitenta kapitāla vērtspapīru nominālvērtības attiecību pret emitenta apmaksātā pamatkapitāla apmēru, kas izteikta procentos;

17.3. pārskata 3. sadaļas "Akcijas un citi vērtspapīri ar nefiksētu ienākumu" 6. ailē "Balsstiesības" uzrāda pensiju plāna iegūto balsstiesību skaita attiecību pret emitenta balsstiesību kopskaitu, kas izteikta procentos;

17.4. pārskata 6. sadaļas "Atvasinātie finanšu instrumenti" 1. ailē atvasināto finanšu instrumentu nosacīto vērtību nosaka atbilstoši Komisijas 17.11.2004. noteikumu Nr. 255 "Kapitāla pietiekamības aprēķināšanas noteikumi" 4.17. punkta prasībām;

17.5. pārskata 6. sadaļas "Atvasinātie finanšu instrumenti" 6. ailē norāda ieguldījumus viena emitenta emitētos atvasinātajos finanšu instrumentos (tālāk tekstā – riska darījumu apmērs). Riska darījumu apmēru aprēķina, lietojot tirgus vērtības metodi, saskaņā ar Komisijas 17.11.2004. noteikumu Nr. 255 "Kapitāla pietiekamības aprēķināšanas noteikumi" 4.15. punkta prasībām, nereizinot ar nosacīto riska pakāpi;

17.6. pārskata 7. sadaļas "Noguldījumi un prasības pret kredītiestādēm" 5. ailē atspoguļo noguldījumu pamatsummu. Noguldījumu pamatsumma ir kredītiestādē pārskata datumā kontos esošie naudas līdzekļi, kas kredītiestādei ir jāatmaksā saskaņā ar līguma noteikumiem. Noguldījumu pamatsummu veido visu termiņnoguldījumu un prasību uz pieprasījumu (izņemot prasības uz pieprasījumu turētājbankā) uzskaites vērtību kopsumma, ko samazina par uzkrāto procentu summu, ja līgums neparedz uzkrāto procentu izmaksu līguma laušanas gadījumā.

18. "Pārskatu par pensiju plāna atklātajām ārvalstu valūtu pozīcijām" (12. pielikums) sagatavo, ievērojot šādas prasības:

18.1. visas summas, kas izteiktas ārvalsts valūtā, atspoguļo latos, pārrēķinot pēc Latvijas Bankas noteiktā ārvalsts valūtas kursa pārskata datumā; 

18.2. pārskata A ailē "Valūtas kods" norāda visu valūtu, kādās ir izvietoti pensiju plāna aktīvi un kādās pensiju plāns uzņēmies saistības, valūtu kodus; 

18.3. katras ārvalsts valūtas (izņemot eiro) tīrā atklātā pozīcija tiek aprēķināta kā šādu lielumu kopsumma:

18.3.1. tīrā bilances pozīcija, t.i., starpība starp pensiju plāna aktīviem un saistībām un neto aktīviem, ieskaitot uzkrātos procentus. Ja valūtas pirkšanas un pārdošanas tagadnes līgumu (spot) uzskaitei ir lietota norēķinu datuma uzskaite (settlement date accounting), šādu līgumu saņemamās summas iekļauj aktīvu kopsummā un maksājamās summas – saistību kopsummā;

18.3.2. tīrā nākotnes pozīcija (net forward position), t.i., starpība starp visām nākotnē saņemamajām un maksājamajām summām par noslēgtajiem ārvalstu valūtu nākotnes līgumiem, ieskaitot regulētā tirgū tirgotos ārvalstu valūtu nākotnes līgumus un bilances pozīcijā neiekļautās ārvalstu valūtu mijmaiņas līgumu (swaps) pamatsummas, kā arī nākamo periodu tīrie ienākumi/izdevumi, kuri vēl nav uzkrāti, bet kuru risks jau ir pilnīgi ierobežots ar ārvalstu valūtu nākotnes līgumiem, un nopirkto iespējas līgumu (options) delta ekvivalents, t.i., iespējas līguma bāzes aktīva tirgus cena, kas reizināta ar delta koeficientu (koeficientu, kas parāda attiecību starp iespējas līguma cenas un bāzes aktīva cenas izmaiņām, ja bāzes aktīva cenas izmaiņas ir nelielas);

18.4. katras ārvalsts valūtas tīrā atklātā pozīcija tiek klasificēta kā garā, ja tās tīrās bilances pozīcijas un tīrās nākotnes pozīcijas kopsumma ir pozitīva, un kā īsā, ja tās tīrās bilances pozīcijas un tīrās nākotnes pozīcijas kopsumma ir negatīva;

18.5. pensiju plāna ārvalstu valūtu kopējā tīrā pozīcija ir atsevišķu ārvalstu valūtu, izņemot eiro, tīro garo pozīciju summas vai tīro īso pozīciju summas lielākā absolūtā vērtība.

19. "Pārskatā par pensiju plāna aktīvu un saistību termiņstruktūru" (13. pielikums) aktīvus grupē atbilstoši atlikušajam atmaksas vai pārdošanas termiņam, saistības – atbilstoši atlikušajam izpildes termiņam. Par atlikušo termiņu uzskatāms laiks no pārskata datuma līdz līguma izbeigšanas datumam vai datumam, kad saskaņā ar līguma noteikumiem jāveic maksājumi. Sagatavojot pārskatu, ievēro šādus nosacījumus:

19.1. aktīvu atlikušo atmaksas vai pārdošanas termiņu nosaka saskaņā ar spēkā esošajā līgumā paredzētajiem atmaksas vai pārdošanas termiņiem;

19. 2. aktīvus, kas ieguldīti ar tiesībām tos saņemt pēc pieprasījuma, uzrāda termiņa grupā "uz pieprasījumu";

19. 3. tirdzniecības nolūkā turētos un pārdošanai pieejamos finanšu instrumentus, kurus var pārdot īsā laikā bez ievērojamiem zaudējumiem, uzrāda kā aktīvus "uz pieprasījumu" vai termiņu grupā atbilstoši attiecīgā finanšu instrumenta pārdošanas iespējamajam termiņam;

19. 4. aktīvus, kuru atmaksas vai pārdošanas termiņš nav noteikts, uzskata par beztermiņa ieguldījumiem un uzrāda termiņa grupā "no 5 gadiem"; 

19.5. saistību atlikušo termiņu nosaka saskaņā ar spēkā esošajā līgumā noteiktajiem izpildes termiņiem;

19. 6. termiņa grupā kā saistības "uz pieprasījumu" uzrāda:

19.6.1. saistības izmaksāt uzkrāto papildpensijas kapitālu pensiju plāna dalībniekiem, ja tiesības uz uzkrāto papildpensiju ir iestājušās;

19.6.2. saistības ar nenoteiktu izpildes termiņu un pienākumu tās izpildīt pēc pieprasījuma.

20. "Pārskatā par pensiju plāna dalībniekiem" (14. pielikums) sniedz informāciju par pensiju plāna dalībniekiem, pamatojoties uz dalībnieku pastāvīgo dzīvesvietu: 

20.1. ailē "Kas vairs neveic vai par kurām/kuriem vairs netiek veiktas iemaksas" atspoguļo to dalībnieku skaitu, kas pēdējo 12 mēnešu laikā nav veikuši iemaksas, bet vēl nav sasnieguši pensiju plānā noteikto pensijas vecumu;

20.2. ailē "Kas sasniegušas/sasnieguši pensiju plānā noteikto pensijas vecumu" atspoguļo to dalībnieku skaitu, kas ir sasnieguši pensiju plānā noteikto pensijas vecumu, vairs neveic iemaksas un saņem papildpensijas kapitālu pa daļām. To dalībnieku skaitu, kas ir sasnieguši pensiju plānā noteikto pensijas vecumu, bet kuri paši vai par kuriem turpina veikt iemaksas pensiju plānā, atspoguļo ailē "Kas veic vai par kurām/kuriem tiek veiktas iemaksas (aktīvās dalībnieces/aktīvie dalībnieki)"; 

20.3. ailē "Kas mantojušas/mantojuši cita dalībnieka uzkrāto papildpensijas kapitālu" atspoguļo to dalībnieku skaitu, kas saņem mantoto papildpensijas kapitālu pa daļām;

20.4. ailē "Dalībnieku vai par dalībniekiem veiktās iemaksas, veselos latos" atspoguļo pensiju plānu dalībnieku, to labā veikto darba devēju un trešo personu iemaksu, kā arī pārskaitījumu no citiem pensiju fondiem kopsummu ģeogrāfiskajā dalījumā.

21. "Pārskatā par pensiju plāna dalībnieku vecuma struktūru un dalības stāžu" (15. pielikums) atspoguļo pensiju plāna dalībnieku skaitu un to uzkrāto papildpensijas kapitālu atbilstoši norādītajām vecuma grupām un dalības stāžam pensiju fondu sistēmā (ja dalībnieks pārnācis no cita pensiju fonda vai plāna, dalības stāžu uzrāda, ņemot vērā viņa iepriekšējo dalības stāžu citos pensiju fondos vai plānos).

III. Pārskatu iesniegšana

22. Pensiju fonds sagatavo:

22.1. 3., 4., 5.1.–5.6. un 6. punktā minētos pārskatus par stāvokli katra ceturkšņa pēdējā datumā un iesniedz Komisijai līdz pārskata ceturksnim sekojošā mēneša 30. datumam;

22.2. 5.7. punktā minēto pārskatu par stāvokli ceturtā ceturkšņa pēdējā datumā un iesniedz Komisijai līdz nākamā gada 30. janvārim.

23. Pensiju fonds pārskatus sagatavo iesniegšanai saskaņā ar Komisijas 16.07.2004. noteikumiem Nr. 156 "Elektroniskā veidā iesniedzamo statistisko pārskatu sagatavošanas un nosūtīšanas noteikumi".

24. Ja Komisija konstatē, ka pensiju fonda iesniegtais pārskats sagatavots kļūdaini, par to tiek paziņots pārskata iesniedzējam. Ja Komisija nav norādījusi citu termiņu, laboto pārskatu iesniedz ne vēlāk kā nākamajā darba dienā pēc paziņojuma par kļūdu esamību saņemšanas no Komisijas. 

25. Konsultācijas par pārskata sagatavošanu sniedz Komisijas Regulējošo prasību un statistikas departaments.

IV. Noslēguma jautājumi

26. Sākot ar 01.01.2008., riska darījumu apmēru, kas izriet no darījumiem ar atvasinātajiem finanšu instrumentiem, aprēķina, lietojot tirgus vērtības metodi, saskaņā ar Komisijas 02.05.2007. noteikumu Nr. 60 "Minimālo kapitāla prasību aprēķināšanas noteikumi" 1. pielikuma 4. daļas prasībām.

27. Noteikumi stājas spēkā 01.06.2007.

28. Ar šo noteikumu spēkā stāšanās dienu atzīt par spēku zaudējušiem Komisijas 08.08.2003.  noteikumus Nr. 179 "Privāto pensiju fondu ceturkšņa pārskata sagatavošanas noteikumi".

Informatīva atsauce uz Eiropas Savienības direktīvu

Noteikumos iekļautas tiesību normas, kas izriet no Eiropas Parlamenta un Padomes 03.06.2003. Direktīvas 2003/41/EK par papildpensijas kapitāla uzkrāšanas institūciju darbību un uzraudzību.

Finanšu un kapitāla tirgus

komisijas priekšsēdētājs







 U. Cērps 

ŠIS DOKUMENTS IR ELEKTRONISKI PARAKSTĪTS AR 

DROŠU ELEKTRONISKO PARAKSTU UN SATUR LAIKA ZĪMOGU
___________________________________________________________________________

